Ap har gransket hvorfor de tapte Oslo: – Ikke tvil om at Anette i det miljøet sto sterkt
I tre måneder har et Oslo Ap gransket seg selv. Nå har de lagt frem ni årsaker til valgfiaskoen i hovedstaden.  De mistet makten i hovedstaden og gjorde sitt dårligste valg nasjonalt på 99 år.  I tre måneder har et utvalg forsøkt å finne svarene på hva som gikk galt. Nå deler leder i Oslo Ap, Frode Jacobsen, konklusjonene med Aftenposten.  – Ble folkeavstemning om regjeringen Én av utvalgets konklusjoner er at nasjonale saker påvirket Oslo i «svært stor grad». For mange velgere ble det like mye en folkeavstemning om regjeringen som om hvilket styre Oslo skulle ha, mener utvalget.  En rekke negative saker knyttet til blant annet habilitet, gjorde det vanskelig å holde dagsordenen på den lokale valgkampen, mener de videre.  Både Tonje Brenna, Anniken Huitfeldt og Anette Trettebergstuen sto i valgkampen i pinlige habilitetssaker. Mens Brenna fortsatt er en del av regjeringen, har de to siste gått av.  At Anette Trettebergstuens gikk av som kultur- og likestillingsminister, var spesielt negativt, mener utvalget. Kostet Ap skeive velgere  De peker på at Trettebergstuens avgang kan ha påvirket mobiliseringen av velgere i det skeive miljøet – en viktig alliansepartner for Ap, ifølge rapporten.  Trettebergstuen sier til Aftenposten hun ikke har noen kommentarer til dette.  Lederen i Oslo Ap, stortingsrepresentant Frode Jacobsen, mener imidlertid at utvalget kan ha rett.   – Jeg tror at kjente politikere med en sterk profil i en velgergruppe kan ha stor verdi. Det er ikke tvil om at Anette sto sterkt i det miljøet.  Vil ha samarbeid til venstre  Regjeringssamarbeidet med Senterpartiet er ikke spesielt populært i Oslo Ap.  Mange velgere oppfattet at regjeringskoalisjonen av Sp og Ap hadde en politikk som prioriterer distriktene foran byene, skriver utvalget. De viser til at Senterpartiet bare fikk 0,8 prosents oppslutning i hovedstaden.  Flere Oslo-profiler, som tidligere byrådsleder Raymond Johansen, har ønsket seg SV inn i regjering. Det vil også utvalget ha:  «Utvalget mener Arbeiderpartiet frem mot valget i 2025 bør søke et bredt samarbeid fra sentrum til venstre for å sikre en flertallsregjering», heter det i rapporten.  Under høstens valg gikk Ap spesielt mye tilbake byene. Kun én av de 20 mest folkerike kommunene i Norge har nå en ordfører fra Ap.  Frode Jacobsen kaller det et tankekors. – Om en ikke får SV inn i regjering. Ville det da vært bedre med en ren Ap-regjering enn Sp og Ap som i dag?  – Det har ikke vi tatt stilling til. Men jeg vet at det er flere som har snakket om det i Oslo Ap og ment at om vi ikke får en flertallsregjering, så er det bedre at vi styrer alene, sier Jacobsen. På spørsmål om hva han i etterpåklokskapens lys ville gjort annerledes i valgkampen, svarer Jacobsen at han ville kommet tidligere i gang.  At Ap kom for sent i gang med valgkampen, er også en av hovedkonklusjonene til utvalget. De mener at den mellomlange valgkampen vinteren og våren før valget, er viktig.  I valgkampen la partiet en strategi om at velgerne skulle oppfatte Ap som et trygt styringsparti. Hovedmotstander var Høyre. En skulle helst ikke åpne debatter der en konkurrerte med SV, MDG og Rødt. Målgruppen ble definert som sosialdemokrater som var gått til Høyre og kjernevelgere som hadde satt seg på gjerdet.  Problemene startet i 2019  Oslo Aps nedtur startet egentlig i 2019, konkluder utvalget. Den gang mistet Ap velgere både til Folkeaksjonen nei til mer bompenger og til MDG – velgere de i liten grad har klart å hente tilbake.  Utvalget mener at Ap burde jobbet langsiktig med å få velgerne som forlot partiet i 2019, ned fra gjerdet. Spesielt mener utvalget at en burde prioritert innsats mot Groruddalen og Søndre Nordstrand.  Velgerne med innvandrerbakgrunn utgjør 1/3 av Oslos velgere og har tradisjonelt sett stemt på Ap. De siste valgene har de i økende grad forlatt Ap. Samtidig konkluderer de med at Høyre var effektive med et budskap om et «sløseribyråd», og at Ap ikke klarte å levere godt nok på velferd, spesielt eldreomsorg og helsehus. Aps budskap ble oppfattet i stor grad som «mer av det samme», ikke som nye løsninger.  En ny inntaksmodell i videregående skole ble heller ingen vinnersak. Budskapet om utjevning av forskjeller for unge druknet i en teknisk vanskelig modell, mener utvalget.  Campus Ekeberg og koranbrenning var også saker som utvalget mener fikk «ulme» for lenge uten at Ap gikk inn i dem og klargjorde sine standpunkter.  Utvalget mener dette kan ha vært med å demobilisere velgere. Utvalget peker blant annet på partiets Sentrum, som vant mange stemmer på løfter om å forby koranbrenning. 
Oslo Ap har undersøkt sitt egen valgnederlag. De mener nasjonale saker påvirket valget i Oslo, og at habilitetssaker skadet partiet i valgkampen. Anette Trettebergstuens avgang kan ha kostet partiet stemmer blant skeive velgere.  Reporten viser også at Ap kom for sent i gang med valgkampen.